
1. CONTEXTUL SOCIAL-POLITIC AL DESFĂŞURĂRII ALEGERILOR LEGISLATIVE

 

1.1 Alegerile prezidenţiale din 2000: victoria republicană

Istoria politică a SUA, ca expresie a societăţii americane, este istoria democraţiei, idealul american adânc înrădăcinat în conştiinţa socială. Această istorie complexă a avut momente de mari reuşite, dar şi de crize profunde. Un rol deosebit în acest proces l-a avut cultura americană a descentralizării şi a gestionării locale a procesului electoral - votul fiind cheia relaţiilor dintre putere şi societate. Orice disfuncţionalitate gravă prezentă în cadrul procesului electoral afectează pactul politico-moral dintre stat şi societate. În ultimul timp, procesul electoral a devenit puternic influenţat de finanţarea electorală, de strategiile de imagine şi de puterea media, ceea ce a avut consecinţe deosebite asupra democraţiei.

Alegerile prezidenţiale din anul 2000 au evidenţiat ponderea deosebită pe care o are votul la nivel local în raport cu votul la nivel naţional, ca şi rolul Curţii Supreme de Justiţie care a decis învingătorul în alegeri. Alegerile prezidenţiale au fost astfel un revelator al modului de funcţionare a democraţiei şi a federalismului american. Acestea au pus în evidenţă dificultăţile desfăşurării unui proces electoral de o amploare deosebită, contradicţiile dintre egalitatea juridică şi inegalităţile provenite din structurile sociale şi resursele financiare. Alegerile din anul 2000 au reprezentat radiografia forţelor politice, a raportului dintre ele, evoluţia atitudinilor politice, starea societăţii americane, elementele sale de consens, dar şi divizările din interiorul acesteia.

Din punct de vedere economic, în ultimii 8 ani, SUA au avut o perioadă de creştere economică susţinută, cu un ritm de creştere în jur de 4%, un şomaj inferior procentului de 5% şi un nivel al inflaţiei sub 3%, ceea ce analiştii au numit "noua epocă de aur" a economiei americane. În aceste condiţii, societatea americană a înregistrat, din punct de vedere politic, o reorientare centristă promovată de ambele partide majoritare: Partidul Republican şi Partidul Democrat. Evoluţia vieţii politice americane a prezentat ciclic "realinieri" de o parte şi de alta a eşichierului politic, ca reflectare a schimbărilor produse în interiorul societăţii. Victoria la limită a republicanilor la alegerile prezidenţiale din anul 2000, într-un context economico-social favorabil democraţilor, a fost surprinzătoare, dar explicabilă prin "anestezia" adusă de prosperitate. Într-o epocă "fără istorie", cum o califica analistul P.Starr, s-a produs orientarea spre un conservatorism care viza prosperitatea afacerilor şi încrederea în forţa puterii. În acelaşi timp, analiştii au observat că fondul profund conservator al politicii republicane a luat forma de tip democrat de deschidere spre electoratul american. Paradoxul slabei participări la vot la alegerile prezidenţiale, în ţara tradiţiei democratice, este compensat de gradul de participare la viaţa colectivităţii. Acest fenomen demonstrează, totuşi, o tendinţă de îndepărtare de politică, mai ales în rândul tinerilor.

Evenimentele din 11 septembrie 2001 au avut o influenţă puternică asupra comportamentului politic, au modificat raportul de forţe dintre partidele politice şi au produs modificări în societatea americană, iar toţi aceşti factori vor influenţa democraţia americană în viitor.

 

1.2 O consecinţă a evenimentelor din 11 septembrie 2001: tentaţia unilateralismului

Un mare istoric afirma că, dincolo de tentaţia de a se afirma ca superputere născută din unipolaritate, SUA sunt singurele în măsură să-şi asume rolul de a răspunde provocărilor globale de mediu, demografice, economice şi politice ale secolului XXI, exprimându-şi încrederea în capacitatea de autoreglare a democraţiei americane.

După 1990, SUA s-au aflat într-o situaţie unică în istoria modernă, nemaiavând nici un adversar strategic capabil a-i ameninţa în mod real poziţia hegemonică. Pe plan economic, principalii concurenţi au devenit parteneri strategici ai SUA, iar pe plan politic SUA dispun de posibilităţi deosebite de acţiune şi influenţare. Obiectivul primordial al politicii externe americane a fost, aşadar, menţinerea acestui statut pe plan internaţional.

Opţiunile posibile în aplicarea acestei strategii de promovare a intereselor americane ar fi putut fi multilateralismul, stabilirea unui echilibru al forţelor sau unilateralismul.

Preşedinţia americană a lui G.W.Bush a demarat într-un context internaţional tensionat, marcat de disputele legate de protocolul de la Kyoto, de lansarea unei noi iniţiative de apărare strategică care schimbau angajamentele anterioare legate de dezarmare, creşterea bugetului militar, acutizarea conflictului din Orientul Mijlociu etc. Analiştii politici au subliniat intenţia republicanilor de a transforma secolul al XXI-lea în secol american, în care puterea americană avea să depăşească forţa imperiului roman constituind un exemplu pentru celelalte popoare şi asigurând, astfel, dominarea unipolară timp de încă o generaţie. Această orientare, ca şi poziţia faţă de Orientul Mijlociu, au dat naştere la reacţii dure din partea mişcărilor islamiste radicale care au culminat cu atacurile teroriste din 11 septembrie 2001. Majoritatea studiilor au arătat că marile decalaje economice şi sociale, gradul mare de îndatorare a peste 50 de ţări slab dezvoltate din întreaga lume reprezintă câteva din multiplele cauze ale acestor evenimente, iar interdependenţele crescânde dau un sens nou vechilor asimetrii şi creează altele noi.

La 1 iunie 2002, în faţa Academiei Militare din West Point, preşedintele american, G.W.Bush, a prezentat doctrina strategică a administraţiei sale, lansând o nouă concepţie de securitate şi apărare. Conform acesteia, principala ameninţare pentru SUA vine din partea grupărilor teroriste internaţionale şi a ţărilor care le susţin, ca şi din partea celor care deţin arme de distrugere în masă. Având în vedere schimbarea naturii şi originii acestor provocări, se impun răspunsuri noi: acţiuni preventive de mare amploare şi decisive ("preemptive actions"), care să se conformeze vechiului principiu conform căruia singura apărare este o ofensivă puternică.

În discursul asupra Stării Naţiunii, preşedintele american a definit "axa răului" (Irak, Iran, Coreea de Nord) şi a reafirmat noua strategie de securitate şi apărare ce va avea consecinţe semnificative pe plan militar, mai ales în legătură cu folosirea armelor convenţionale şi neconvenţionale.

Viziunea Americii, născută din unipolaritatea dobândită după 1990, a fost întărită de evenimentele din 11 septembrie 2001 şi pune într-o lumină nouă relaţiile cu Europa. Unii analişti subliniază că opţiunile administraţiei lui G.Bush reafirmă tradiţia dreptei americane înclinate a asigura securitatea şi prosperitatea Americii prin război.

 

1.3 Miracolul economic american şi riscurile sale 

"Afacerile, preocuparea Americii, sunt afacerile", afirma preşedintele Calvin Cooldge în 1925, rezumând astfel spiritul întreprinzător care este temeiul prosperităţii americane. Departe de cele două conflicte mondiale ale secolului al XX-lea, Statele Unite ale Americii au devenit cea mai mare capacitate de producţie a lumii, dezvoltând ulterior ceea ce specialiştii numesc "societatea post-industrială", în care serviciile au o pondere determinantă şi în care un rol esenţial revine înaltei tehnologii, sistemului financiar şi comerţului internaţional. 

Din 1990, s-a manifestat "miracolul american" al unei creşteri economice constante pe o perioadă de aproape 10 ani. Aceasta a fost însoţită însă de o creştere a decalajelor de venituri (de la 1/42 în 1980, la 1/419 în 1997), ceea ce l-a determinat pe Alan Greenspan, preşedintele Rezervei federale, să afirme, în decembrie 1996, că se manifestă o "creştere iraţională a pieţelor". Indicele Dow Jones, care încearcă să redea radiografia economiei americane, arăta o creştere uluitoare (6.000 în 1996, 7.000 în 1997, 8.000 în 1998, 10.000 în martie 1999 şi 11.000 în mai 1999), cea mai lungă perioadă de creştere economică din istoria SUA. Această situaţie economică a fost determinată de numeroşi factori sociali, economici şi politici: reducerea efectivelor (downsizing), fuziuni şi achiziţii ale capitalurilor, explozia noilor tehnologii (internet, biotehnologii), noi politici ale autorităţilor publice (de reglementare, reducerea deficitului bugetar, promovarea liberului schimb etc.). Afluxul de capital, explozia demografică (baby-boom) au permis creşteri financiare considerabile, inclusiv ample speculaţii financiare. Mulţi analişti economici, printre care şi John Kenneth Galbraith, semnalau faptul că speculaţiile financiare vor fi principala provocare pentru economia reală, datorită riscurilor produse de acestea. Specialiştii au arătat că creşterea constantă - ideea centrală a noii economii - pune probleme complexe, foarte dificile.

Pentru alţi analişti însă, precum Wayne Angell, este vorba despre o nouă eră a economiei în care tehnologiile informaţiei şi politicile monetare sănătoase pot duce la o creştere economică pe termen lung, piaţa devenind mult mai raţională şi având deosebite capacităţi de autoreglare. Se aprecia că singurul factor perturbator ar putea fi politicile guvernamentale eronate. Fondul Monetar Internaţional, în raportul său anual din 1999 asupra economiei SUA, evoca însă riscul unei căderi substanţiale şi considera neliniştitoare creşterea ponderii economiei financiare faţă de economia reală. Scandalurile financiare declanşate ulterior au demonstrat valabilitatea acestor analize, iar consecinţele lor economice au fost deosebite, instalându-se, în prezent, o perioadă de recesiune economică.

 

1.4 "Modelul texan" al democraţiei

Statul Texas a dat ţării 3 preşedinţi - Lyndon Johnson, George H.Bush şi George W.Bush - şi el ar exprima spiritul american: iniţiativă, individualism, independenţă. Conform opiniei analiştilor, statul Texas este spaţiul contrastelor puternic înrădăcinat în structura sa politică ce susţine spiritul întreprinzător, capitalismul radical, independenţa faţă de autorităţile federale. După alegerile prezidenţiale din 2000, acest spirit a fost lansat asupra întregii naţiuni americane, iar actuala politică a declanşat o întreagă ofensivă împotriva ideii ca statul să întreprindă ample reforme - specific fostei puteri democrate.

În statul Texas, problema legitimităţii democratice este direct legată de puterea economică a celor aleşi, exprimând conservatorismul politic şi moral al texanilor ce resping intervenţia statului, politicile sociale, au aversiune faţă de teorie şi elogiază pragmatismul eficient.

Spaţiul politic american evoluează, aşadar, într-un mediu economic marcat de o concurenţă dură între interese economice majore, sub puternica influenţă a consilierilor în probleme de comunicare şi în condiţiile manifestării apatiei electoratului american. "America este o ţară indispensabilă lumii" - afirma fostul preşedinte Bill Clinton, referindu-se la faptul că SUA reprezenta, în 1996, un model al democraţiei. Deşi legislaţia americană a încercat să stabilească un nou plafon al contribuţiilor pentru partide şi oameni politici care să facă posibilă transparenţa vieţii politice americane (sunshine laws), puterea economică este decisivă. Unii analişti susţin că economia globală este un mecanism foarte costisitor şi foarte delicat care impune deseori participarea investitorilor în locul participării cetăţenilor. Alţi analişti subliniază faptul că politica internă americană este direct legată de economia mondială şi, de aceea, aceasta a devenit internaţională, mondializarea afectând astfel, indirect, reprezentarea democratică.

În SUA, finanţarea publică a partidelor se face doar la alegerile prezidenţiale, în timp ce costurile unei campanii americane sunt uriaşe, ceea ce favorizează candidatura oamenilor foarte puternici financiar, fapt considerat de unii analişti ca un "vot cenzitar" indirect. Dominarea financiară a vieţii politice americane are consecinţe şi asupra vieţii publice care este puternic marcată de această "venalitate" ce caracterizează bipartidismul american. Influenţa banilor care concurează influenţa alegătorilor este unul din factorii ce au determinat scăderea masivă a participării la vot. Se consideră că sistemul politic american este puternic legat de lumea afacerilor şi sănătatea vieţii politice şi publice americane ar impune reformarea acestuia. Problema scăderii nivelului de trai sau alte probleme ale agendei electoratului american rămân încă în planul secund al alegerilor americane, în prim-plan fiind marile interese economico-financiare. Statul Texas este unul dintre cele mai puternice state americane şi reprezintă chintesenţa acestor puternice interese, de aceea el poate fi considerat actualmente modelul societăţii americane.

 

1.5 Cazul Enron - simbolul unui sistem

Criza deschisă de scandalurile financiare Enron, Worldcom, a pus în evidenţă dificultăţi şi carenţe majore ale sistemului economic american care are nevoie de reforme profunde pentru a reconstrui încrederea - cheia întregului sistem. Introducerea unor mecanisme de control şi reglementare care să asigure transparenţa se impun, întrucât această economie este elementul de bază al arhitecturii sistemului financiar internaţional. În acest context, politicul are un rol major pentru a împiedica situaţia ca o criză punctuală să devină o criză generală şi de a restabili relaţii transparente între întreprinderile private şi serviciile publice. Aceste scandaluri au pus în discuţie şi problema mai generală a existenţei corupţiei în sistemul economic şi politic american - fapt dovedit de o serie de scandaluri politice celebre. 

Reformarea finanţării vieţii politice americane este o problemă actuală. Sprijinul financiar acordat în campania prezidenţială a actualului preşedinte, G.W.Bush, de către capitalul din industria de armament, energie şi telecomunicaţii, în care intra şi firma Enron, a redeschis problema. De cealaltă parte, Partidul Democrat şi candidatul său Al Gore, au beneficiat de sprijinul firmelor din Wall Street, de lobby-ul avocaţilor sau de cel al Hollywood-ului.

Deseori, oficialii americani înlesnesc promovarea intereselor unor mari firme americane pe plan mondial, aşa cum a fost situaţia în cazul Enron. Căderea acestei firme a afectat întreaga populaţie americană, 2/3 din acţiuni provenind din fondurile de pensii şi fonduri mutuale. Scandalul financiar Enron a pus în evidenţă simbioza dintre capitalul multinaţional şi responsabilii politici americani - afirma analistul american Tom Frank. "Enron" era simbolul îndrăznelii şi creativităţii, al revoluţionării pieţelor economice prin ideea "dereglementării" folosite în numele modernităţii. În era "noii economii", Enron era "un creator de piaţă" (market maker) - un simbol al spiritului întreprinzător, al acumulării unor beneficii uriaşe, al ruperii legăturii cu tradiţia reglementărilor rigide. Ideile radicale, revoluţionare se puteau astfel exprima prin crearea unor "întreprinderi virtuale integrate" - expresii ale "noii economii". Printr-o campanie extraordinară de relaţii publice, firma Enron şi-a promovat imaginea de întreprindere revoluţionară, expresie a libertăţii umane, a demersului de a da putere poporului. Aceasta a colaborat deopotrivă cu puterea democrată, dar şi cu cea republicană al cărei susţinător principal a fost în campaniile electorale. Cazul Enron reprezintă astfel traseul unei întregi ideologii a anilor '90 ce a însoţit "noua economie" de tip american, a fost expresia "modelului texan" extins la scara întregii ţări.

 

 

2. CARACTERISTICI ALE SISTEMULUI POLITIC AMERICAN

 

2.1 Un sistem politic bipartid 

Din perspectiva constituţională, caracteristice pentru sistemul politic american sunt separaţia strictă a puterilor şi rolul preponderent jucat de şeful statului, cu alte cuvinte regimul prezidenţial. Raţiunea pe care se bazează principiul separaţiei celor trei puteri este prevenirea tiraniei şi a confuziei puterilor.

Ca stat federal, Statele Unite ale Americii poate fi caracterizat prin următoarele trăsături:

a. autonomia constituţională a fiecărui stat;

b. larga manifestare a iniţiativei populare;

c. descentralizarea administrativă.

Actualmente, are loc o centralizare puternică a autorităţii şi concentrarea ei în jurul puterii legislative (Congresul), a celei executive (Administraţia), precum şi a celei judecătoreşti (Curtea Supremă de Justiţie). Evenimentele din 11 septembrie 2001 au accentuat şi mai mult această evoluţie, punând în centrul atenţiei problemele legate de securitatea naţională a SUA şi de asumarea rolului de mare putere militară şi politică în ampla coaliţie antiteroristă desfăşurată la nivel mondial.

Poziţia predominantă a principalelor partide politice americane - Partidul Republican şi Partidul Democrat - sunt factori determinanţi ai bipartidismului american. Confruntarea dintre cele două partide politice a avut loc nu atât la nivel ideologic, cât în probleme economice şi sociale de interes naţional sau local. Ultimele alegeri au pus în evidenţă deplasarea spre problemele de securitate naţională şi politică externă, datorată mai ales "seismului psihologic" produs de evenimentele din 11 septembrie 2001. În afară de principalele partide politice, mai există Partidul Independent American, Partidul Comunist, Partidul Socialist al Muncii etc.

Sistemul politic american este caracterizat de bipartidism politic, în care partidele minoritare au un rol politic limitat. Alegerile americane sunt dominate de cele două mari partide, republican şi democrat, care dispun de mijloacele financiare pentru a-şi adjudeca locurile din Congres. Bipartidismul a condus, în mod necesar, la bipolarizarea vieţii politice americane, celelalte partide minoritare americane având un electorat redus şi numeroase probleme interne care au determinat sciziuni politice (aşa cum s-a întâmplat cu Partidul Reformei, ex-partidul lui Ross Perot). De aceea, ele nu au o reprezentare naţională şi au rezultate, mai ales la nivel local. În ultimul secol, în afara celor două mari partide americane, nici un alt partid nu a reuşit să pătrundă pe scena politică decât efemer, prin personalităţi politice de excepţie (Ross Perot, G.Wallace). Rolul acestor partide a fost foarte slab la ultimele alegeri parlamentare şi prezidenţiale, fiind considerate ca având un rol de figuraţie şi uneori chiar perturbator, în raport cu partidele majoritare.

Partidul Libertăţii are o notorietate limitată, el promovând o politică de apărare a libertăţii individuale având o poziţie antietatistă în domeniul economic. Acesta promovează libertatea în educaţie (home school), libertatea de a purta arme, libertatea sexuală etc.

Un alt partid minoritar este Partidul Constituţiei (Constitution Party), fondat în 1992, care a exprimat o poziţie politică ultraconservatoare. 

În ultimul timp, Partidul Verzilor şi Partidul Reformei au avut un rol mai important pe scena politică americană, mai ales prin intermediul unor personalităţi politice deosebite, cum ar fi R.Nader şi Patrick Buchanan. Partidul Reformei a atras electoratul republican nemulţumit de evoluţia centristă a acestuia şi a permis acordarea "votului util" în timpul alegerilor, dar a creat uneori şi dificultăţi pentru republicani. Partidul Ecologist a atras un electorat preocupat de protecţia mediului şi a consumatorului şi mai ales pe cei care critică acest " duo pole" politic american. Electoratul ecologist este, aşadar, un electorat contestatar care refuză să aleagă unul din partidele majoritare ale sistemului politic american.

 

 

 

2.2 Partidul Republican - înnoirea conservatorismului

Partidul Republican a fost fondat în 1854 de către un grup de politicieni care se opuneau sclaviei şi susţineau implicarea statului în dezvoltarea ţării. Partidul Republican simbolizează, în prezent, conservatorismul moral şi liberalismul economic. În anii '50 şi '60, Partidul Republican s-a opus mişcării de apărare a drepturilor civice şi de luptă împotriva segregării rasiale în Sud, după ce susţinuse, timp de două decenii, prohibiţia şi restricţiile în domeniul imigraţiei. Prin senatorul Joseph McCarthy şi "vânătoarea de vrăjitoare" împotriva comuniştilor în anii '50, republicanii au intrat în istorie drept cei mai virulenţi inamici ai comunismului şi ai puterii statului. În anii '90, Newton Gringrich, reprezentant al noului val, a preluat conducerea Partidului Republican şi a încercat să revoluţioneze mişcarea republicană prin transformări simultane:

· trecerea de la nivelul birocratic al celui de-al doilea val "la modelul informaţional al celui de-al treilea val" (definit de Alvin Toffler în lucrările sale);

· trecerea de la "statul bunăstării" la "statul oportunităţilor" pe motiv că "statul bunăstării" duce cetăţeanul la condiţia de client;

· trecerea de la un sistem bazat pe o clasă de politicieni la un sistem întemeiat de activism civic. 

Conform noii concepţii republicane, aceste transformări ar permite trecerea Americii în secolul al XXI-lea şi vor realiza "reînnoirea civilizaţiei americane". În acest context, "Contractul cu America" a constituit programul politic de ofensivă a republicanilor care deţineau, în 1995, majoritatea în cele două Camere ale Congresului, deşi preşedinte al SUA era democratul Bill Clinton. Analiştii au evidenţiat că, la începutul preşedinţiei sale, G.W.Bush a părut un om al consensului pragmatic, preocupat de teme neutre precum sănătatea, învăţământul etc. Progresiv, s-a afirmat însă linia ideologică dură a republicanilor care s-au opus măsurilor de creştere a salariului minim, de acordare a concediului de maternitate etc., măsuri luate de fostul preşedinte, Bill Clinton. Numirea în funcţia de ministru al justiţiei a unui ultraconservator precum John Ashcroft a reprezentat un puternic semnal asupra liniei dure, conservatoare promovate de noul guvern. Noul ministru era recunoscut pentru atitudinea sa inflexibilă faţă de problema avortului, cuplurilor mixte sau discriminării pozitive a minorităţilor. Economia, războiul contra Irakului şi lupta contra terorismului sunt marile provocări economice, politice şi militare ale preşedinţiei americane. Există însă poziţii diferite chiar în interiorul partidului republican, mai ales în ceea ce priveşte războiul contra Irakului. 

Analişti precum Edward Walker, preşedinte al Institutului pentru Orientul Mijlociu, din Washington, subliniază că Irakul nu este decât un pretext pentru afirmarea noului rol al puterii americane. El a pus în evidenţă opoziţia dintre cei vechi, pragmatici şi realişti, adepţi ai ideii menţinerii echilibrelor regionale, şi neoconservatorii partizani ai unei politici active a hiperputerii, un tip de unilateralism fără complexe. În această atitudine nu se manifestă o doctrină, ci un impuls spre unilateralism, un răspuns la o situaţie de urgenţă care să satisfacă interese bine delimitate - observa Bruce Buchanan, profesor la Universitatea din Texas. Suma de 400 miliarde dolari - bugetul anual al armatei - explică, însă, multe şi ţine loc de doctrină. Puterea sa militară deosebită, triplă faţă de cea a Europei, deschide calea ca ea să acţioneze independent - poziţie susţinută de analişti precum Robert Kagan şi Charles Krauthammer. Rezultatele alegerilor legislative au legitimat această linie a politicii externe americane.

2.3 Partidul Democrat - opţiunea pentru prosperitate, progres, pace

Creat în 1791 de Thomas Jefferson - cel de-al treilea preşedinte american - pentru a-i reprezenta pe "cetăţenii de rând", Partidul Democrat american a susţinut întotdeauna progresul social şi intervenţionismul economic al statului, simbolizat în anii '30 de politica New Deal. Istoria partidului a cunoscut o perioadă dificilă în epoca emancipării sclavilor negri, în secolul al XIX-lea, democraţii susţinând sistemul economic bazat pe agricultura din sud, condamnat de dezvoltarea rapidă a industrializării din nord. Partidul şi-a extins puternic baza electorală susţinând cauza imigranţilor din Europa, care soseau în marile aglomerări urbane şi centre industriale din Statele Unite, în special în nord şi nord-est. Democraţii, conduşi de reformatorul William Jennings Bryan, au devenit susţinători ai dreptului la vot al femeilor, ai principiului impozitelor progresive pe venituri şi ai alegerii senatorilor prin vot direct. La începutul secolului XX, Partidul Democrat a devenit una dintre forţele dominante ale vieţii politice americane. Preşedintele Woodrow Wilson a creat, în anii '20, sistemul Rezervei Federale şi a determinat aprobarea în Congres a primelor legi privind munca şi protecţia copiilor. O generaţie mai târziu, Franklin Roosevelt, ales în 1933, în plină recesiune, a relansat economia printr-o politică a marilor lucrări, asigurând statului un rol economic şi social de bază, în special prin crearea unui sistem general de pensii. Prin preşedinţii democraţi precum Harry Truman şi apoi prin John Kennedy şi Lyndon Johnson, democraţii au îmbrăţişat cauza desegregării rasiale în sud, soldată cu adoptarea marilor legi privind egalitatea drepturilor civile în anii '50 şi '60. După asasinarea lui John Kennedy, Lindon Johnson a declarat război sărăciei şi a lansat o serie de mari programe sociale, printre care s-a numărat şi Medicare - asigurarea medicală pentru persoanele în vârstă. În pierdere de popularitate în anii '70 şi '80, Partidul Democrat a cunoscut un reviriment după alegerile din 1992 şi prin realegerea lui Bill Clinton, ca preşedinte al SUA, în 1996. Administraţia sa a reprezentat pentru SUA 10 ani consecutivi de creştere economică şi lansarea unor mari proiecte sociale.

În 1992, documentul "Mandat pentru schimbare", lansat de progresiştii din rândul Partidului Democrat încerca să dea un curs îndrăzneţ guvernării în America, bazată pe oportunitate, responsabilitate, comunitate şi guvernare antreprenorială. Se încerca astfel depăşirea opoziţiei dintre stânga şi dreapta de pe scena politică americană. Oportunitatea era oferită de noua formă a pieţei libere, iar egalitatea era definită în termen de oportunităţi, nu de rezultate. Politicile sociale şi economice trebuiau să sprijine americanii simpli să pătrundă în clasa de mijloc. Între societate şi cetăţeni se stabilea astfel un contract bazat pe obligaţii reciproce, pe responsabilitate. Sub acest contract, responsabilitatea guvernării de a stimula creşterea, oportunităţi egale şi mobilitatea era conjugată cu dorinţa cetăţenilor de a munci, de a-şi susţine familiile, de a respecta regulile şi de a se dărui ţării. Democraţii afirmau că forţa Americii stă în familiile şi comunităţile sale, acolo unde se formează caracterul şi valorile moral-cetăţeneşti. În această perioadă, pe plan extern, SUA au încercat să-şi protejeze interesele naţionale prin promovarea democraţiei şi prin diplomaţia comercială.

Un alt obiectiv central al perioadei democrate a fost "reinventarea guvernării", care a avut la bază datele Comisiei de studiu a eficienţei, comisie formată din specialişti din lumea afacerilor. Aceştia arătau că în guvernare este nevoie de un sistem de recompense pentru funcţionarii publici, de folosirea concurenţei, măsurarea rezultatelor, de descentralizarea autorităţii, de crearea unor efecte concrete de creştere a productivităţii ca într-o afacere obişnuită.

La reuniunea liderilor democraţi de la Washington, din aprilie 1999, a fost afirmată politic concepţia despre schimbările epocii contemporane, cunoscută sub numele "a treia cale", lansată de preşedintele american Bill Clinton şi de premierul britanic Tony Blair. În discursul său, liderul democrat american a reafirmat elementele esenţiale ale orientării sale social-politice: oportunitate, responsabilitate, comunitate. Problema centrală a oricărui partid politic - afirma Bill Clinton - este aceea de a obţine maximum de profit în contextul economiei globale şi, în acelaşi timp, de a menţine contractul social. Conform acestei concepţii, orice cetăţean responsabil trebuie să aibă o şansă de a reuşi în economia globală, care poate să dobândească, astfel, o faţă umană. În aceste condiţii, se impune a reflecta asupra naturii contractului social, a modului nou de aplicarea acestuia, precum şi asupra tipului de comunitate capabilă să reunească oamenii, nu să-i despartă din motive etnice, rasiale, regionale. Partidul Democrat american a avut în atenţie rezolvarea problemelor sărăciei, inegalităţilor sociale, relaţia muncă-familie. Economia americană din timpul guvernării democrate a încercat să aplice programe de muncă flexibile, programe de protecţie socială şi asigurare de sănătate (Medicare, Medicaid). 

Platforma Partidului Democrat, adoptată în august 2000, intitulată "Prosperitate, progres, pace", punea în evidenţă faptul că prosperitatea şi progresul Americii trebuie să aducă securitatea cetăţenilor americani şi să fie temeiul păcii. În document se preciza că, încă de la alegerea sa ca preşedinte al SUA, democratul Thomas Jefferson afirma că America trebuie să-şi găsească locul în lume, iar acum, după 200 de ani, provocarea rămâne aceeaşi: căutarea unor idei noi într-o lume nouă, cea a secolului al XXI-lea. Documentul mai afirma că bilanţul guvernării democrate din perioada Bill Clinton a fost remarcabil: investiţiile în economie, educaţie, protecţia familiei la nivelul comunităţilor locale, deschiderea pieţelor şi o guvernare modernă în acord cu exigenţele noului mileniu. Se aprecia că politica democrată a reuşit, de asemenea, să găsească mijloacele economice, politice şi diplomatice pentru a asigura pacea şi stabilitatea în lume.

În alegerile prezidenţiale, Partidul Democrat s-a înscris pe linia unei politici de centru, continuând demersul lui Bill Clinton, care "bruiase diferenţele dintre partide şi clivajele ideologice". Revizuirea poziţiei ideologice a democraţilor a fost realizată în perioada Clinton, când opţiunea centristă a încercat să apropie partidul de clasa mijlocie, de nevoile majorităţii americane. Îndepărtându-se de apologia statului federal capabil a lua măsurile eficiente pentru reducerea inegalităţilor, partidul democrat a criticat birocraţia de stat, optând pentru un stat "mai modest". În discursul democrat s-au păstrat însă un anumit tip de populism, fiind promovat idealul justiţiei sociale. În Platforma 2000 se afirma reîntoarcerea la valorile americane fundamentale: munca, simţul comunităţii, acceptarea diversităţii, rolul credinţei, al familiei şi al responsabilităţii individuale. Platforma s-a prezentat ca un bilanţ al strategiei "celei de-a treia căi", care se plasa între intervenţionism şi "laisser-faire"-ul susţinut de liberalism. Se aprecia că perioada Clinton a îndeplinit mandatul dat de poporul american de a înnoi America în acord cu schimbările lumii contemporane, depăşind astfel conservatorismul de tip republican.

 

2.4 O democraţie sub influenţa puterii financiare

Natura însăşi a democraţiei americane asociază permanent interesele publice cu cele private şi consideră legitimă intervenţia elementului financiar în procesul democratic. Această formă de democraţie a dat naştere unui complex politico-economic care determină modul său de funcţionare, banul fiind considerat un mijloc de exercitare a libertăţii de exprimare, element esenţial al Constituţiei americane. Unii analişti caracterizează SUA ca fiind un stat guvernat de puterea banilor, o "plutocraţie" în care nici principiile, nici ideile nu au un rol determinant, ci mai ales sprijinul financiar acordat de marile companii. Viaţa politică, prizoniera acestui sistem, a devenit astfel "privatizată", politica devenind deseori o problemă de marketing cu consultanţă specializată. 

Afacerea Watergate a pus în evidenţă existenţa unor adevărate reţele oculte de finanţare cu scop de a facilita realegerea lui Richard Nixon, ceea ce a determinat luarea unor măsuri menite a limita acest sistem şi a pune în acţiune finanţări publice. Distincţia între finanţările directe şi cele colaterale este foarte dificil de făcut, iar studiile arată ponderea crescută a "marilor fondatori", a unor grupuri de interese importante implicate în această susţinere care a ajuns la valori spectaculoase faţă de perioada anterioară. În alegerile pentru Congres, finanţarea publică este redusă, iar participarea financiară a persoanelor sau companiilor la o cauză politică este apreciată adesea ca un act civic. Comisia pentru alegeri federale are menirea de a realiza transparenţa acestor finanţări, fie prin contribuţii individuale, fie prin Comitetele de Acţiune Politică (PAC).

După anii '60 s-a dezvoltat sistemul contribuţiilor individuale, mai ales în zona Partidului Republican, acest sistem având avantajul de a "fideliza" o clientelă şi de a apropia simpatizanţii de partid. Analiştii au observat că donaţiile individuale fac dependentă viaţa politică de cei ce o finanţează şi accentuează inegalităţile. Influenţa finanţării s-a manifestat cel mai puternic în ciclul electoral 1999-2000 şi a reafirmat natura sistemului politic american puternic dominat de economic, ceea ce prezintă riscul pervertirii procesului democratic. Acest fenomen a impus o nouă reformă a finanţării vieţii politice şi elaborarea unei legi a finanţării electorale, semnată de preşedintele Bush la 27 martie 2002. 

 

 

3. O CAMPANIE ELECTORALĂ ECHILIBRATĂ

 

3.1 Probleme centrale ale campaniei electorale 

În timpul campaniei electorale, în centrul dezbaterilor s-au situat problemele legate de războiul împotriva Irakului, de terorism şi relaţiile internaţionale. În luna septembrie 2002, într-un discurs ţinut la New Jersey, preşedintele G.W.Bush şi-a prezentat din nou viziunea asupra războiului antiterorist, numindu-i pe terorişti "o adunătură de criminali" ce trebuie pedepsiţi pentru "a intra în rând". În această luptă, aliaţilor li s-a adresat mesajul clar "Fie sunteţi cu noi, fie împotriva noastră!", avertizându-i pe duşmani că "vom fi absolut nemiloşi dacă cineva îndrăzneşte să provoace această ţară". Tot în acest discurs, preşedintele american a operat distincţia dintre mentalitatea străinilor şi mentalitatea americanilor care "fac lucruri bune, deoarece natura lor este bună". "Noi iubim, ei urăsc" - a afirmat preşedintele american, referindu-se la duşmanii Americii.

De cealaltă parte, democratul Al Gore, într-un discurs ţinut la San Francisco, declara marşul administraţiei americane drept o cale periculoasă ce ar putea submina ordinea de drept în întreaga lume. Conform poziţiei "bunelor intenţii", afirma liderul democrat, decisivă este atitudinea pe care SUA o are faţă de celelalte ţări, înlocuind aroganţa cu cooperarea, cu tratarea partenerilor de la egal la egal şi nu folosind ca instrument frica. Democratul Al Gore a subliniat faptul că dacă şi alte state vor invoca acest drept, atunci "supremaţia legii va fi înlocuită cu supremaţia fricii". Această confruntare între două atitudini total diferite, cu puternică tentă psihologică, a fost considerată de analişti insuficientă în abordarea profundă a motivaţiilor şi cauzelor fenomenelor, dar ea a avut un efect electoral deosebit, mai ales în condiţiile manifestării "seismului psihologic" suferit de americani după 11 septembrie 2001. 

În campania electorală, republicanii au vizat electoratul muncitorilor din domeniul mineritului şi metalurgiei, iar măsurile din martie 2002 luate de SUA pentru a taxa oţelul provenit din Europa au încercat să atragă metalurgiştii din Pennsylvania şi Virginia, două state-cheie pentru alegerile prezidenţiale din 2004. În aprilie 2002, guvernul a acordat fermierilor 190 miliarde dolari pentru subvenţii agricole, republicanii încercând să câştige statul Dakota, fief al democraţilor. Renunţarea la linia liberală dură în favoarea unor măsuri intervenţioniste a avut în mod clar ţinte electorale. Alegerile legislative din noiembrie 2002 au constituit, astfel, o tentativă de a pregăti alegerile prezidenţiale din 2004 prin obţinerea majorităţii în Camera Reprezentanţilor, Senat şi cucerirea statelor-cheie. 

 

3.2 Un electorat divers

În timpul campaniilor electorale, un rol important, un instrument indispensabil, au fost sondajele de opinie care au încercat să surprindă comportamentul electoral al diferitelor categorii de cetăţeni americani. Există însă mari dificultăţi în acest demers întrucât electoratul mediu american are un grad mare de independenţă, manifestă sentimente contradictorii care îl determină să ia decizii în ultimul moment. Climatul social-economic din ultimii ani arată că, deşi America a devenit o ţară cu o creştere economică remarcabilă, americanii manifestă o participare la vot din ce în ce mai redusă, dinamismul politic nefiind în acord cu cel economic. Analiştii au denumit această situaţie "sleepy times" - un tip de "adormire" politică a electoratului - această neparticipare electorală având drept cauze: oferta electorală asemănătoare a celor două partide, clivajul dintre generaţii etc. La alegerile prezidenţiale din 2000, decisiv a fost programul electoral: probleme referitoare la impozite, avorturi, educaţie, sistemul de pensii, securitatea socială, reglementarea armelor de foc. Conform studiilor, electoratul american reflectă societatea americană extrem de heterogenă din punct de vedere economic, cultural şi religios, ceea ce a determinat creşterea incertitudinii electorale. Din aceste motive, partidele politice americane au încercat să elaboreze un mesaj politic specific adresat diferitelor grupuri sociale (în special femei, hispanici şi negri), cât şi un mesaj electoral global. Un rol deosebit l-a avut constituirea unui mesaj politic pentru categoria electoratului feminin, după studierea atentă a diferenţei de comportament electoral dintre cele două sexe ("gender gap"). Cercetările au arătat că acest electorat este preocupat de problemele legate de discriminarea socială, educaţie, sănătate, inegalitate economică şi, de aceea, în discursul electoral a acordat prioritate educaţiei, problemei copiilor şi luptei contra violenţei, valorilor familiei, asistenţei medicale.

Comunitatea hispanică (35,3 milioane, în anul 2000) reprezintă o parte importantă a electoratului american, mai ales în statul Texas, ceea ce a determinat o atenţie deosebită acordată problemei imigraţiei şi bilingvismului. Acest electorat de orientare democrată este foarte heterogen, fiind de origine mexicană, portoricană, cubaneză, latino-americană, ceea ce determină atitudini politice diferite.

Comunitatea afro-americană este la fel de heterogenă economic şi social, ceea ce impune ca prioritate politică problemele integrării în societatea americană, participarea democratică a acestei comunităţi. Deşi acest electorat susţine în mare parte partidul democrat, în interiorul lui există un curent populist (reprezentat de pastorul Jackson) şi o orientare spre centru. Compoziţia mixtă a circumscripţiilor electorale face dificilă ascensiunea politică a reprezentanţilor comunităţii afro-americane.

Un element esenţial al campaniilor electorale este elaborarea strategiilor teritoriale, mai ales în "statele-cheie", în SUA, procesul electoral având o importantă dimensiune naţională, dar şi statală.

Electoratul republican este în majoritate al populaţiei albe, rural sau din mici oraşe, repartizat în sud, şi are, de obicei, motive de decizie de tip cultural. Electoratul democrat este preponderent urban, cu puternică componentă multietnică, în care un rol important are electoratul feminin. Acest electorat este concentrat mai ales în California, în Vest, mai ales în New York, în Est, iar strategiile electorale ţin cont de această repartizare. Geografia electorală este însă foarte dinamică, ceea ce impune permanent actualizarea ei. Alegerile legislative din anul 2002 au confirmat dinamica electoratului american, care s-a deplasat masiv în jurul polului republican reprezentat de preşedinte.

 

3.3 Confruntarea dintre republicani şi democraţi

La actualele alegeri, Programul electoral al Partidului Republican s-a centrat pe "conducerea pentru un nou secol" şi a abordat problemele fundamentale ale administraţiei preşedintelui republican, G.W.Bush.

Referitor la agenda economică republicană a administraţiei, programul a pus în evidenţă preocuparea pentru asigurarea securităţii economice a cetăţenilor americani, reafirmând că libertatea economică este temeiul succesului şi prosperităţii individuale. Pentru a sprijini evoluţia individuală, agenda economică a vizat crearea unor noi locuri de muncă, valorificarea oportunităţilor, promovarea unei bune educaţii şi sprijinirea fiecăruia pentru a deveni parte a "visului american". Programul republican aprecia că economia americană este în curs de redresare. Asigurarea unor locuri de muncă se va face, conform programului, deschizând noi pieţe în domeniul producţiei şi serviciilor, prin stimularea investiţiilor care să creeze noi locuri de muncă, prin reglementări care să solicite corporaţiilor să protejeze locurile de muncă şi prin mari investiţii în domeniul energetic, capabile a absorbi masiv forţa de muncă. În domeniul taxelor, se prevedea scăderea nivelului acestora, mai ales pentru marii investitori. În politica socială, un rol important vor avea marile companii care vor trebui să asigure condiţii de muncă, conforme standardelor din diferite domenii.

Partidul Republican şi-a propus să realizeze reforma sistemului de protecţie socială şi asistenţă socială acordând un rol deosebit investiţiilor private în aceste fonduri şi, în mod deosebit, a fondurilor de pensii. O componentă esenţială a acestei politici, sublinia programul, este asigurarea încrederii în astfel de investiţii prin elaborarea unei legislaţii şi informări adecvate.

Politica privind educaţia propunea ca pregătirea şcolară să fie la nivelul celor mai înalte standarde, mai ales la nivel primar şi secundar, astfel încât un mare număr de elevi să devină ulterior studenţi. Programul prevedea asigurarea condiţiilor materiale pentru ca acest lucru să fie posibil, tinerii cu rezultate deosebite putând să fie transferaţi la universităţi prestigioase.

Evenimentele din 11 septembrie 2001 au repus în centrul atenţiei o problemă specifică politicii republicane: asigurarea securităţii interne şi naţionale. În acest scop, administraţia prezidenţială a înfiinţat o instituţie specială (Office of Homeland Security) care dispune de un buget important pentru rezolvarea unor probleme vitale de supraveghere, control al aeroporturilor, activitatea unor trupe de gardă, mijloace de apărare împotriva bioterorismului, controlul imigraţiei etc. A fost, de asemenea, elaborat un amplu program de luptă împotriva terorismului la nivel naţional şi internaţional.

În timpul alegerilor prezidenţiale, Partidul Republican a construit o imagine centristă a partidului, menită a estompa divergenţele din cadrul lui prin promovarea unui "feel good", a unei bune intenţii echilibrate. Programul partidului punea în evidenţă principalele teme republicane: respingerea reglementării armelor, nerecunoaşterea drepturilor homosexualilor, dereglementarea economiei, privatizarea parţială a securităţii sociale, limitarea rolului statului federal. Din motive electorale, tonul dur tipic republican a fost moderat mai ales în poziţia faţă de imigranţi. Făcând apel de multe ori la retorica sentimentelor, republicanii au construit un "conservatorism cu faţă umană", aşa cum afirma Marvin Olasky, profesor la Universitatea Austin, unul dintre autorii "revoluţiei republicane". Ideologia republicană, care respinge statul-providenţă a făcut apel la valorile religioase şi la nevoia angajamentului individual în serviciul colectivităţii. În timpul campaniilor electorale au ieşit în evidenţă cele două mesaje centrale: "America mai întâi", în politica externă, şi "Individul mai întâi", în politica internă.

La actualele alegeri legislative, Programul electoral al Partidului Democrat a fost centrat pe "contrastele" dintre politica sa şi cea a republicanilor, trecând în revistă principalele probleme legate de economie, reformă fiscală, securitate socială, apărare.

În domeniul economic, democraţii au propus luarea unor măsuri pentru stoparea actualei recesiuni economice printr-o nouă politică fiscală şi printr-o nouă politică socială, total diferită de cea republicană. Ei au criticat vehement politica republicană ce a permis fraude uriaşe, cerând aplicarea unei reforme a sistemului corporaţiilor americane, a sistemului de pensii puternic afectat de "scandalul Enron", precum şi achitarea datoriilor externe. 

În domeniul politicii sociale, Partidul Democrat a criticat intenţia republicanilor de a privatiza sistemul de securitate socială, pledând pentru aplicarea unei "noi economii cu caracter democratic" (care face obiectul Agendei 2000, elaborate de democraţi). În acest domeniu, o atenţie specială a fost acordată problemelor familiei, femeilor, comunităţilor etnice, combaterii drogurilor, asigurării unei libertăţi economice şi sociale reale a cetăţenilor americani care impun o politică de intervenţie a statului în aceste domenii.

În domeniul apărării, Partidul Democrat s-a opus creşterii cheltuielilor pentru apărare fără a lua în considerare fezabilitatea acestor investiţii, consecinţele asupra stabilităţii nucleare la nivel mondial. Democraţii au promovat preocuparea pentru asigurarea unei armate bine pregătite, bine echipate, bine plătite, dar şi grija pentru vieţile soldaţilor americani. 

 

 

4. ALEGERILE LEGISLATIVE 2002

4.1 Alegerile "mid-term" - un test electoral pentru preşedinte

Congresul american este format din două Camere legislative - Senatul şi Camera Reprezentanţilor. În prezent, Camera Reprezentanţilor este formată din 435 membri, dar numărul mandatelor nu este fix, ci corespunde mărimii populaţiei fiecărui stat. Membrii Camerei Reprezentanţilor sunt aleşi prin vot universal, egal, secret şi direct, potrivit legilor electorale din fiecare stat. Modul de scrutin utilizat pentru alegerea membrilor celor două Camere este sistemul majoritar, uninominal şi cu un singur tur de scrutin, iar durata mandatului este de 2 ani.

Senatul este compus din 100 de senatori, reprezentanţi ai statelor. Fiecare stat - cu excepţia statului Nebraska şi a districtului Puerto Rico - este reprezentat de 2 senatori al căror mandat este de 6 ani. O treime din numărul senatorilor se reînnoieşte din 2 în 2 ani. Statele au propriile lor organe legislative şi executive ale puterii, ale căror structuri şi competenţe sunt stabilite de către Constituţiile statelor. Organele legislative ale statelor sunt Adunările legislative bi sau unicamerale. Puterea executivă în state este exercitată de către guvernatori, aleşi pe o perioadă de 2-4 ani.

Alegerile desfăşurate în 5 noiembrie 2002 au avut drept scop desemnarea celor 435 membri ai Camerei Reprezentanţilor a Congresului SUA şi a celor 35 membri ai Senatului, precum şi ocuparea celor 36 de posturi de guvernator. În aceeaşi zi, au fost organizate scrutinuri pentru desemnarea unor judecători, reprezentanţi ai colectivităţilor locale (99 de parlamente locale)

Scrutinul legislativ, organizat la jumătatea mandatului prezidenţial (mid-term elections), a prezentat un test electoral crucial pentru preşedintele american G.W.Bush, ales în anul 2000 în urma unui vot extrem de controversat şi confruntat actualmente cu provocările majore ale campaniei antiteroriste.

În contextul evenimentelor de după 11 septembrie 2001, preşedintele american s-a bucurat de o rată a popularităţii de peste 60%, conform ultimelor sondaje dinaintea alegerilor, ceea ce a constituit un avantaj pentru partidul republican. Înaintea desfăşurării alegerilor, republicanii deţineau 223 mandate din cele 435 ale Camerei Reprezentanţilor şi erau la egalitate cu democraţii în Senat, ocupând 49 din cele 100 de locuri, după decesul unui senator democrat, la 25 octombrie 2002.

4.2 Rezultatele alegerilor legislative şi semnificaţia lor politică

Conform ultimelor rezultate ale alegerilor legislative din 5 noiembrie 2002, Partidul Republican a obţinut o dublă victorie, în Senat şi în Camera Reprezentanţilor. Istoria alegerilor arată că, din 1934, numai de două ori partidul de la Casa Albă a reuşit să câştige alegerile de la jumătatea mandatului.

Rata participării la alegerile legislative parţiale din SUA a fost de 39,3% din totalul populaţiei cu drept de vot - a anunţat Comitetul pentru Studii asupra Electoratului American. Conform ultimelor date publicate, rezultatele alegerilor desfăşurate la 8 noiembrie 2002 se prezintă astfel:

 

SENAT

	Partidul
	Anul 2000

(mandate)
	Anul 2002

(mandate)

	Partidul Republican 
	49
	51

	Partidul Democrat 
	50
	46

	Altele
	1
	1


CAMERA REPREZENTANŢILOR

	Partidul
	Anul 2000

(mandate)
	Anul 2002

(mandate)

	Partidul Republican 
	223
	228

	Partidul Democrat 
	211
	204

	Altele
	1
	1


GUVERNATORI

	Partidul
	Anul 2000
	Anul 2002

	Partidul Republican 
	27
	24

	Partidul Democrat 
	21
	23


 

Potrivit studiilor realizate, în favoarea republicanilor a votat electoratul tradiţional plus o mare parte din cel al democraţilor. Democraţii au pierdut voturi la scară naţională, în timp ce republicanii au reuşit să facă din aceste alegeri un scrutin naţional, datorită eforturilor preşedintelui G.W.Bush.

Partidul Republican a repurtat un succes istoric, obţinând o majoritate absolută în Camera Reprezentanţilor şi recucerind Senatul. Printr-o campanie electorală susţinută puternic financiar şi mediatic, Partidul Republican a reuşit, după evenimentele din 11 septembrie 2001, să valorifice situaţia şi starea americanilor care s-au strâns în jurul preşedintelui lor, depăşind astfel obstacolele datorate economiei şi scandalurilor bursiere. Republicanii au reuşit să obţină susţinerea marilor companii şi a celor mai bogaţi oameni de afaceri care a dus la colectarea unor sume uriaşe, superioare celor colectate de democraţi. Partidul Democrat nu a reuşit să reprezinte o opoziţie coerentă pe teme clare şi a fost defavorizat de contextul social-politic intern şi internaţional ce impunea coagularea naţiunii în jurul preşedintelui său.

Conform analiştilor, alegerile legislative din 2002 au arătat că alegerile prezidenţiale din 2000 au însemnat o schimbare deosebită şi nu o oscilaţie temporară a scenei politice americane. Pe plan intern, un preşedinte republican în tandem cu un Congres republican reprezintă o premisă favorabilă pentru o evoluţie politică spectaculoasă, republicanii având drum liber pentru a impune reforma sistemului fiscal, reducerea dimensiunii şi prerogativelor guvernului federal şi pentru a restructura radical vechiul sistem de asistenţă socială, transferând o mare parte a responsabilităţii la nivel local.

Un rol important vor avea guvernatorii statelor care au o mare influenţă asupra electoratului din statele respective, mai ales din perspectiva alegerilor prezidenţiale din 2004. Raportul echilibrat de forţe, prezent la nivelul guvernatorilor, ca şi recesiunea economică, fac ca rezultatele alegerilor prezidenţiale să fie o cursă deschisă.

Rata participării la vot a electoratului american, destul de redusă, reflectă decuplarea societăţii americane de la sistemul politic dominat din ce în ce mai mult de puterea financiară. Analiştii politici au pus în evidenţă necesitatea reformei sistemului electoral american, care a pus probleme dificile, mai ales în timpul alegerilor prezidenţiale din 2000. În centrul dezbaterilor se vor afla probleme precum controlul identităţii alegătorilor, al listelor cu alegătorii înscrişi, modernizarea echipamentului şi procedurilor de alegere în fiecare stat, reglementarea prezentării sondajelor de opinie, a dezbaterilor televizate şi mai ales problema finanţării electorale

Alegerile legislative din noiembrie 2002 au avut un rol crucial - afirma analistul John Davies de la Universitatea Montfort, întrucât ele au fost un "referendum" pentru preşedintele american, al cărui partid domină acum cele 3 instituţii fundamentale ale statului. El şi-a consolidat astfel poziţia şi îşi poate aplica agenda internă şi internaţională.

În actualul context internaţional, alegerile au legitimat politica externă promovată de G.W.Bush şi mai ales poziţia faţă de războiul din Irak - observa analistul Robert McGeeham, profesor la Institutul din Londra.

Victoria republicană trebuie înţeleasă în contextul situaţiei speciale declanşate de evenimentele din 11 septembrie 2001 şi sunt "un plebiscit" referitor la unitatea naţională americană, care transcede orice partizanat politic - sublinia Bill Schneider, analist la "American Enterprise Institute". Această situaţie a făcut ca problemele economice să fie surclasate de problemele de război şi securitate naţională.

Aceste rezultate electorale care au dus la victoria Partidului Republican pe toate planurile oferă o şansă de redresare pentru sistemul politic american aflat în plină criză de legitimitate democratică, după alegerile prezidenţiale din anul 2000.

